Predkladacia správa

Ministerstvo zdravotníctva Slovenskej republiky predkladá návrh nariadenia vlády, ktorým sa mení nariadenie vlády Slovenskej republiky č. 8/2000 Z. z., ktorým sa vydáva Zoznam zdravotníckych pomôcok uhrádzaných alebo čiastočne uhrádzaných na základe zdravotného poistenia v znení nariadenia vlády Slovenskej republiky č. 488/2000 Z. z.

Návrh nariadenia vlády obsahuje:
- nové schválené zdravotnícke pomôcky, podľa žiadostí výrobcov zdravotníckych pomôcok a s určenou cenou podľa  zákona  č. 18/1996 Z.z. o cenách,
- zmeny cien zdravotníckych pomôcok, ktoré boli zaradené do Zoznamu zdravotníckych pomôcok uhrádzaných alebo čiastočne uhrádzaných na základe  zdravotného poistenia, ktoré bolo vydané nariadením vlády slovenskej republiky č.8/2000 Z. z.,
- zmeny kódov zdravotníckych pomôcok upravené Štátnym ústavom pre kontrolu liečiv    z dôvodu aktualizácie databázy,
- zdravotnícke pomôcky, ktoré boli vyradené na základe žiadosti držiteľa rozhodnutia.

Vzhľadom na rozsiahlosť uvedených zmien a v záujme zabezpečenia priehľadnosti  príloh  k nariadeniu vlády, navrhuje sa vydať nové znenie príloh, v ktorom sú premietnuté navrhované zmeny a doplnky.

Materiál bol v medzirezortnom  pripomienkovom  konaní od 19. júla do 30. júla 2001. V tomto období zaslalo pripomienky 9 subjektov, ktorí nemali pripomienky zásadného charakteru. Uplatnené pripomienky boli vyhodnotené a zapracované do materiálu. 
Návrh nariadenia vlády bol v súlade  s § 3 ods. 2 zákona č. 106/1999 Z. z. o hospodárskom a sociálnom partnerstve (zákon o tripartite) prerokovaný v Rade hospodárskej a  sociálnej dohody Slovenskej republiky dňa 31. augusta 2001. Rada súhlasila s predloženým návrhom nariadenia vlády s pripomienkami, ktoré boli zapracované a  odporučila ho predložiť Legislatívnej rade vlády Slovenskej republiky.
Legislatívna rada vlády Slovenskej republiky prerokovala návrh nariadenia     25. septembra 2001. Všetky pripomienky uplatnené na rokovaní Legislatívnej rady vlády Slovenskej republiky sú zapracované v návrhu nariadenia, ktorý sa predkladá na rokovanie vlády Slovenskej republiky bez rozporov. 

Návrh nariadenia vlády Slovenskej republiky nebude mať vplyv na zamestnanosť. Aplikácia tohto návrhu nariadenia vlády nebude mať dopad na štátny rozpočet. Návrh nariadenia vlády  Slovenskej republiky je v súlade s Ústavou Slovenskej republiky, so zákonom, na vykonanie ktorého sa vydáva, ako aj s medzinárodnými zmluvami a inými dokumentmi, ktorými je Slovenská republiky viazaná.